C 212/2

Συμπεράσματα του Συμβουλίου και των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, σχετικά με την καινοτομία στον αθλητισμό

(2021/C 212/02)

ΤΟ ΣΥΜΒΟΥΛΙΟ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΕΣ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ

ΥΠΕΝΘΥΜΙΖΟΝΤΑΣ ΟΤΙ:

1. Σύμφωνα με το άρθρο 165 της Συνθήκης για τη λειτουργία της Ευρωπαϊκής Ένωσης, η Ένωση συμβάλλει στην προώθηση των ευρωπαϊκών επιδιώξεων στον χώρο του αθλητισμού, λαμβάνοντας υπόψη παράλληλα τις ιδιαιτερότητές του, τις δομές του που βασίζονται στον εθελοντισμό καθώς και τον κοινωνικό και εκπαιδευτικό του ρόλο.

2. Το θεματολόγιο των Ηνωμένων Εθνών για τη βιώσιμη ανάπτυξη με ορίζοντα το 2030 (1) αναγνωρίζει τον αθλητισμό ως σημαντικό παράγοντα διευκόλυνσης της βιώσιμης ανάπτυξης και αναγνωρίζει την αυξανόμενη συμβολή του στην επίτευξη της ανάπτυξης και της ειρήνης μέσω της προώθησης της ανοχής και του σεβασμού, καθώς και τη συμβολή του στην ενδυνάμωση των γυναικών, των νέων, μεμονωμένων ατόμων και κοινοτήτων, καθώς και στους στόχους για την υγεία, την εκπαίδευση και την κοινωνική ένταξη.

3. Στα συμπεράσματα του Συμβουλίου, της 4ης Δεκεμβρίου 2013, σχετικά με τη συμβολή του αθλητισμού στην οικονομία της ΕΕ, και ιδίως στην αντιμετώπιση της ανεργίας των νέων και στην κοινωνική ένταξη, αναγνωρίστηκαν οι δυνατότητες που έχει ο αθλητισμός για τη δημιουργία θέσεων εργασίας και τη στήριξη της τοπικής οικονομικής ανάπτυξης, σε συνδυασμό με τις επακόλουθες επιπτώσεις σε άλλους τομείς (2).

4. Στα συμπεράσματα του Συμβουλίου, της 5ης Δεκεμβρίου 2014, σχετικά με τον αθλητισμό ως κινητήρια δύναμη για την καινοτομία και την οικονομική ανάπτυξη αναγνωρίστηκε ότι ο αθλητισμός αποτελεί σημαντική κινητήρια δύναμη για την καινοτομία και την οικονομική ανάπτυξη και ότι ο αθλητικός κλάδος χαρακτηρίζεται από σταθερά και ταχέα βήματα καινοτομίας, και εκτιμήθηκε ότι οι καινοτομίες έχουν καταστήσει την τεχνολογία του αθλητισμού πρωτοπόρα σε ορισμένους τομείς της εφαρμοσμένης επιστήμης (3).

5. Στα συμπεράσματα του Συμβουλίου, της 13 Δεκεμβρίου 2018, σχετικά με την οικονομική διάσταση του αθλητισμού και των κοινωνικοοικονομικών πλεονεκτημάτων του εκτιμήθηκε ότι η διάσταση της καινοτομίας που σχετίζεται με τον αθλητισμό δεν έχει ακόμη εξεταστεί επαρκώς όσον αφορά το ΑΕγχΠ και την απασχόληση λόγω έλλειψης στοιχείων (4).

6. Στα συμπεράσματα του Συμβουλίου, της 29ης Ιουνίου 2020, σχετικά με τις επιπτώσεις της πανδημίας COVID-19 και την ανάκαμψη του τομέα του αθλητισμού, καλούνται τα κράτη μέλη, σε συνεργασία με το αθλητικό κίνημα, να ενισχύσουν τις συνέργειες με διάφορους τομείς, περιλαμβανομένης της καινοτομίας, προκειμένου να προσφέρουν νέες ευκαιρίες σωματικής δραστηριότητας στους αθλητές και σε όλους τους πολίτες, μεταξύ άλλων, με τη χρήση ψηφιακών εργαλείων (5).

7. Στο πρόγραμμα εργασιών της Ευρωπαϊκής Ένωσης για τον αθλητισμό για την περίοδο 2021-2024, που εγκρίθηκε από το Συμβούλιο στις 4 Δεκεμβρίου 2020, αναγνωρίζεται ότι ο αθλητισμός θα μπορούσε να συμβάλει στην επίτευξη των ευρύτερων πολιτικών προτεραιοτήτων της ΕΕ, και ιδίως των στόχων διαφόρων άλλων τομέων πολιτικής όπως η καινοτομία, η ψηφιοποίηση, η οικονομία, η εκπαίδευση, η υγεία, η νεολαία, οι κοινωνικές υποθέσεις, η απουσία διακρίσεων, η ισότητα, η ισότητα των φύλων, η αστική και αγροτική ανάπτυξη, οι μεταφορές, το περιβάλλον, ο τουρισμός, η απασχόληση και η βιωσιμότητα· και ότι οι εν λόγω τομείς πολιτικής θα μπορούσαν να στηρίξουν την προώθηση του αθλητισμού στη βάση διατομεακής συνεργασίας (6).

8. Στην έκκληση του Tartu για έναν υγιεινό τρόπο ζωής του Σεπτεμβρίου του 2017 καθορίζεται η δέσμευση να ενθαρρυνθούν οι κοινότητες γνώσης και καινοτομίας, με την υποστήριξη του Ευρωπαϊκού Ινστιτούτου Καινοτομίας και Τεχνολογίας, του EIT Health και του EIT Food, να αναπτύξουν και να ενισχύσουν καινοτόμες προσεγγίσεις για την προώθηση και την ευαισθητοποίηση σχετικά με τα οφέλη ενός υγιεινού τρόπου ζωής.

9. Στα συμπεράσματα του Συμβουλίου, της 4ης Δεκεμβρίου 2020, σχετικά με την προώθηση της διατομεακής συνεργασίας υπέρ του αθλητισμού και της σωματικής άσκησης στην κοινωνία τονίζεται ότι ο αθλητισμός και η σωματική άσκηση συνδέονται πολλαπλά με άλλους τομείς πολιτικής, περιλαμβανομένων της καινοτομίας, της έρευνας, της ψηφιοποίησης, της οικονομίας, της υγείας και της απασχόλησης, και ότι η διατομεακή συνεργασία μπορεί να συμβάλει σημαντικά στην τόνωση της καινοτομίας και της οικονομικής διάστασης του αθλητισμού (7).

ΑΝΑΓΝΩΡΙΖΟΝΤΑΣ ΟΤΙ:

10. Η καινοτομία θα πρέπει να θεωρείται βασική προτεραιότητα για την ανάπτυξη του τομέα του αθλητισμού. Η καινοτομία στον αθλητισμό αναμένεται να ενισχύσει τις ευκαιρίες για την αύξηση της συμμετοχής των πολιτών στον αθλητισμό και τη σωματική άσκηση· να ενισχύσει την κοινωνικοοικονομική ανάπτυξη μέσω του αθλητισμού· και να αντιμετωπίσει τρέχουσες και πιθανές μελλοντικές προκλήσεις, καθιστώντας έτσι τον τομέα του αθλητισμού πιο βιώσιμο και ανθεκτικό.

11. Στο πλαίσιο της δημόσιας πολιτικής, η καινοτομία στον αθλητισμό θα πρέπει να αντιμετωπιστεί μέσω μιας ολιστικής, πολυεπίπεδης και διατομεακής προσέγγισης, η οποία θα βασίζεται στη στενή συνεργασία μεταξύ δημόσιων και ιδιωτικών φορέων και θα συμβάλλει στη βιώσιμη ανάπτυξη και στην κατάλληλη αντιμετώπιση των ευρύτερων κοινωνικοοικονομικών προκλήσεων που αντιμετωπίζει η ΕΕ.

12. Τις τελευταίες δεκαετίες περίπου τα δύο τρίτα της οικονομικής ανάπτυξης της Ευρώπης προέκυψαν απόρροια καινοτομιών (8). Η έρευνα και η καινοτομία ενισχύουν την ανθεκτικότητα των παραγωγικών τομέων μας, την ανταγωνιστικότητα των οικονομιών μας και τον ψηφιακό και οικολογικό μετασχηματισμό των κοινωνιών μας, συμπεριλαμβανομένου του τομέα του αθλητισμού.

13. Η πανδημία COVID-19 είχε σημαντικές επιπτώσεις στον τομέα του αθλητισμού συνολικά (9). Αν και επηρεάζουν κάθε χώρα με διαφορετικούς τρόπους, οι συνέπειες εκτείνονται σε όλα τα επίπεδα διακυβέρνησης και σε όλες τις διαστάσεις του αθλητισμού. Επιπλέον, η πανδημία έχει αναδείξει και έχει επιδεινώσει τις υφιστάμενες αδυναμίες και ανισότητες, και έχει επιταχύνει την υιοθέτηση καινοτόμων πρακτικών, τονίζοντας την ανάγκη ανάπτυξης ολιστικών προσεγγίσεων για την αντιμετώπιση διαρθρωτικών προκλήσεων.

14. Ο αθλητισμός γενικά θεωρείται ότι υιοθετεί γρήγορα νέες ιδέες και καινοτομίες, και ότι αποτελεί και ο ίδιος πηγή τους (10), λόγω της ικανότητάς του να εξελίσσεται με βάση τις τεχνολογικές και κοινωνικές τάσεις. Επιπλέον, οι άνθρωποι που ασχολούνται με τον αθλητισμό, όπως αθλητές, προπονητές, δάσκαλοι, εθελοντές καθώς και άλλο προσωπικό και άτομα, μπορούν να διαδραματίσουν ηγετικό ρόλο στην προώθηση της καινοτομίας.

15. Ο αθλητισμός μπορεί επίσης να αποτελέσει κινητήρια δύναμη τεχνολογικών και κοινωνικών καινοτομιών που αποφέρουν οφέλη όσον αφορά την οικονομική ελκυστικότητα και τη σχετική ανάπτυξη της αγοράς εργασίας σε ολόκληρη την ΕΕ. Η έρευνα δείχνει ότι πολλές περιφέρειες της ΕΕ έχουν συμπεριλάβει τον αθλητισμό στις στρατηγικές έξυπνης εξειδίκευσης που εφαρμόζουν (11).

16. Απαιτούνται καινοτόμες κοινωνικές, οργανωτικές, πολιτικές, ψηφιακές και τεχνολογικές προσεγγίσεις για την αντιμετώπιση υφιστάμενων και αναδυόμενων απειλών και προκλήσεων που μπορούν να επηρεάσουν τόσο τις ενωσιακές όσο και τις αθλητικές κοινές αξίες, όπως αυτές που σχετίζονται με την ανισότητα, τις παραβιάσεις και καταπατήσεις των ανθρωπίνων δικαιωμάτων, τις εμπορικές πιέσεις, την εκμετάλλευση αθλητών, τη φαρμακοδιέγερση, τον ρατσισμό, την ξενοφοβία, τη βία, τη διαφθορά και τη νομιμοποίηση εσόδων από παράνομες δραστηριότητες.

17. Οι εξελίξεις στην τεχνολογία, όπως αυτές που αφορούν τα μαζικά δεδομένα, τα δίκτυα 5G, τα υπολογιστικά νέφη, την τεχνητή νοημοσύνη, την εικονική πραγματικότητα/επαυξημένη πραγματικότητα, τις βιοτεχνολογίες, και την εφαρμογή των αρχών της παιγνιοποίησης (12) στην τεχνολογία, επηρεάζουν τον τρόπο με τον οποίο ο αθλητισμός παρακολουθείται, βιώνεται, ασκείται και διοργανώνεται, παρέχοντας παράλληλα έναν χώρο για νέες επιχειρηματικές ευκαιρίες και βιώσιμες λύσεις. Οι εξελίξεις αυτές συνιστούν πρωτοφανείς ευκαιρίες και σηματοδοτούν την αναγκαιότητα για πτυχές που σχετίζονται με τον αθλητισμό όπως η προπονητική, η συμμετοχή των φιλάθλων, η διαχείριση εκδηλώσεων, οι έξυπνες πόλεις και η ενεργός εκπαίδευση και κινητικότητα.

18. Το αθλητικό κίνημα, και ιδίως οι αθλητικοί οργανισμοί, μπορούν να χρησιμοποιούν καινοτόμες τεχνολογικές και ψηφιακές μεθόδους επικοινωνίας και μετάδοσης, καθώς και μη τυπική και άτυπη μάθηση για την προώθηση των κοινών αξιών της ΕΕ μέσω του αθλητισμού, και χρησιμοποιώντας την επιρροή τους μεταξύ άλλων, για την ευαισθητοποίηση και την πρόληψη της μισαλλοδοξίας, του κοινωνικού αποκλεισμού, των στερεοτύπων που αφορούν το φύλο, του μισογυνισμού, της ομοφοβίας, του ρατσισμού, της ξενοφοβίας, της περιθωριοποίησης, της παρενόχλησης, της κακοποίησης και της βίας, συμπεριλαμβανομένης της σεξουαλικής βίας και κάθε μορφής διακρίσεων (13).

ΕΚΤΙΜΟΥΝ ΟΤΙ:

19. Η καινοτομία είναι μια πολύπλευρη έννοια με ευρύ πεδίο εφαρμογής, η οποία περιλαμβάνει καινοτομία προϊόντων, υπηρεσιών, διαδικασιών καθώς και οργανωτική, θεσμική, κοινωνική, πράσινη και πολιτική καινοτομία.

20. Η καινοτομία μπορεί να αποτελέσει καταλύτη για την ανάπτυξη οποιασδήποτε από τις διαστάσεις του αθλητισμού (κοινωνική, οικονομική, οργανωτική), διαμορφώνοντας τον τρόπο με τον οποίο ο αθλητισμός ασκείται, παρακολουθείται και διοργανώνεται, και ενισχύοντας τον θετικό ρόλο και την άσκηση του αθλητισμού στην κοινωνία, καθώς και καταλύτη για τη μετάβαση από την υγειονομική περίθαλψη στη φροντίδα για την υγεία, την κοινωνική ένταξη και συνοχή, και την εκπαίδευση.

21. Η καινοτομία σε προϊόντα και υπηρεσίες που σχετίζονται με τη ΣΑΒΥ (14) μπορεί να έχει θετικό αντίκτυπο όσον αφορά τη μείωση του καθιστικού τρόπου ζωής και την αύξηση των επιπέδων σωματικής άσκησης, όπως η βελτίωση και διατήρηση της υγείας και της λειτουργικότητας των ηλικιωμένων, η μείωση της συχνότητας και η διαχείριση της παχυσαρκίας και των μη μεταδοτικών ασθενειών, καθώς και η προαγωγή της υγείας, της καλής φυσικής κατάστασης και της ευεξίας για όλες τις ηλικίες, και σε διάφορα περιβάλλοντα, συμπεριλαμβανομένου του χώρου εργασίας.

22. Η ψηφιακή μετάβαση, μέσω της αυξανόμενης συνδεσιμότητας και του νέου τεχνολογικού εξοπλισμού, ενισχύει τις μεθόδους κατάρτισης και μάθησης, βελτιώνει τις επιδόσεις και μπορεί να μειώσει τον κίνδυνο τραυματισμών στον αθλητισμό. Αυξάνει επίσης τη δέσμευση και συμμετοχή πολιτών, αθλητών, προπονητών, αθλητικού προσωπικού και φιλάθλων, και οδηγεί στην ταχεία ανάπτυξη νέων προϊόντων και υπηρεσιών στον αθλητισμό.

23. Τα ψηφιακά εργαλεία, όπως οι φορετές συσκευές αθλητικού χαρακτήρα (15), η επαυξημένη πραγματικότητα και τα ψηφιακά δίδυμα, καθώς και ο συνδυασμός τους με τις αρχές της παιγνιοποίησης, ανοίγουν νέες προοπτικές για τις αθλητικές επιδόσεις, τις κοινές προπονήσεις, την αθλητική επιτήρηση, την παρακολούθηση της υγείας και την υποβοηθούμενη από τεχνητή νοημοσύνη σωματική άσκηση, παρέχοντας νέες ευκαιρίες στους αθλητές, τόσο σε επίπεδο κορυφής όσο και σε επίπεδο μαζικού αθλητισμού, και σε όλους τους πολίτες ώστε να είναι σωματικά δραστήριοι.

24. Η καινοτομία μπορεί να αυξήσει τις δυνατότητες του τομέα του αθλητισμού, ειδικά σε επίπεδο οργανώσεων μαζικού αθλητισμού, βελτιώνοντας τις μεθόδους εργασίας και τις διαδικασίες, δημιουργώντας συνέργειες και δίκτυα, και συμβάλλοντας σε ένα πιο ανθεκτικό, πιο πράσινο, καλύτερα διοικούμενο και πιο διαφανή τομέα του αθλητισμού. Η καινοτομία μπορεί επίσης να συμβάλει στην ανάπτυξη και την εφαρμογή των βασικών θεμάτων που απαριθμούνται στο παράρτημα Ι του προγράμματος εργασιών της Ευρωπαϊκής Ένωσης για τον αθλητισμό για την περίοδο 2021-2024.

25. Η κοινωνική καινοτομία (16) στον αθλητισμό και μέσω αυτού (17) μπορεί να επηρεάσει θετικά τη συμμετοχή όλων των ευάλωτων ομάδων και των ατόμων με λιγότερες ευκαιρίες άθλησης (18), δημιουργώντας εναλλακτικά εργαλεία για την ενασχόληση με τον αθλητισμό και τη σωματική άσκηση, συμβάλλοντας έτσι στην κοινωνική ένταξη και χειραφέτησή τους, βελτιώνοντας παράλληλα την ποιότητα ζωής, την υγεία και την ευεξία τους (19).

26. Kαινοτόμες προσεγγίσεις στον αστικό και χωροταξικό σχεδιασμό επιτρέπουν κατάλληλες λύσεις κινητικότητας και την ενσωμάτωση αθλητικών υποδομών σε αστικές, αγροτικές και φυσικές περιοχές. Οι έξυπνες και πιο πράσινες πόλεις βελτιώνουν την εγγύτητα και την προσβασιμότητα για τους πολίτες, με αποτέλεσμα να δημιουργείται μια υγιέστερη και χωρίς αποκλεισμούς κοινωνία και να ενισχύεται η ελκυστικότητα του αθλητισμού και της σωματικής άσκησης.

27. Οι καινοτόμες αθλητικές υποδομές, καθώς και οι διαδικασίες για την κατασκευή και τη συντήρησή τους (20), μπορούν να ενστερνιστούν τους στόχους του Nέου Eυρωπαϊκού Bauhaus και να παράσχουν καλύτερες και ασφαλέστερες συνθήκες για τον αθλητισμό και τη σωματική άσκηση, ενώ θα είναι πιο βιώσιμες, φιλικές προς το περιβάλλον, προσβάσιμες και ενεργειακά αποδοτικές.

28. Ο αθλητισμός, στα ποικίλα πλαίσια του, μεταξύ των οποίων συγκαταλέγονται οι δραστηριότητες και οι εκδηλώσεις, μπορεί να συμβάλει στην Ευρωπαϊκή Πράσινη Συμφωνία και στην ατζέντα των Ηνωμένων Εθνών για τη βιώσιμη ανάπτυξη με ορίζοντα το 2030, εφαρμόζοντας καινοτόμα μέτρα διαχείρισης των αποβλήτων και των πόρων, προωθώντας την ενεργό και βιώσιμη κινητικότητα και αυξάνοντας την ευαισθητοποίηση σχετικά με τις κλιματικές και περιβαλλοντικές προκλήσεις.

29. Ο τεχνολογικός και ψηφιακός μετασχηματισμός μπορεί να επηρεάσει σημαντικά τις μεγάλες αθλητικές διοργανώσεις λόγω της εμφάνισης νέων επιχειρηματικών μοντέλων και πρακτικών. Ενώ οι καινοτόμες προσεγγίσεις προσφέρουν ευκαιρίες για τη βελτιστοποίηση της διεξαγωγής αθλητικών εκδηλώσεων, την προώθηση πιο αποδοτικών ως προς το κόστος και βιώσιμων εκδηλώσεων, καθώς και την ενίσχυση της τηλεθέασης και της συμμετοχής του κοινού, πρέπει να παρακολουθούνται και να προλαμβάνονται οι πιθανές αρνητικές επιπτώσεις και οι παράνομες πρακτικές που συνδέονται (21) με αυτές.

ΚΑΛΟΥΝ ΤΑ ΚΡΑΤΗ ΜΕΛΗ, ΣΥΜΦΩΝΑ ΜΕ ΤΗΝ ΑΡΧΗ ΤΗΣ ΕΠΙΚΟΥΡΙΚΟΤΗΤΑΣ ΚΑΙ ΣΤΑ ΚΑΤΑΛΛΗΛΑ ΕΠΙΠΕΔΑ:

30. Να προωθήσουν και να στηρίξουν πρωτοβουλίες και έργα έρευνας και ανάπτυξης, ιδίως με πανεπιστήμια και ερευνητικά κέντρα, όσον αφορά την καινοτομία στον αθλητισμό, για τη δημιουργία και τη διάδοση γνώσεων και την παροχή εργαλείων για καλύτερη ανάπτυξη πολιτικής και συγκριτική αξιολόγηση της αθλητικής καινοτομίας, συμβάλλοντας έτσι σε μια εξυπνότερη Ευρώπη (22). Για τέτοιες πρωτοβουλίες και έργα, να διερευνήσουν και να προωθήσουν τη χρηματοδοτική στήριξη από σχετικά μέσα της ΕΕ, όπως τα ταμεία της πολιτικής συνοχής και το πρόγραμμα «Ορίζων Ευρώπη».

31. Να στηρίξουν και να ενθαρρύνουν τη συνεργασία μεταξύ του αθλητικού κινήματος και άλλων σχετικών οργανισμών, περιφερειακών και τοπικών αρχών, πανεπιστημίων και ερευνητικών κέντρων, της κοινωνίας των πολιτών και του ιδιωτικού τομέα για την αντιμετώπιση των εμποδίων και των προκλήσεων για την καινοτομία και την επιχειρηματικότητα στον αθλητισμό, φερ’ ειπείν όσων σχετίζονται με τη χρηματοδότηση, τη διαρροή εγκεφάλων, την προστασία των δεδομένων και τα δικαιώματα διανοητικής ιδιοκτησίας (23).

32. Να ενισχύσουν τη συνεργασία για την καινοτομία στον αθλητισμό με διεθνείς οργανισμούς όπως ο Παγκόσμιος Οργανισμός Υγείας, ο Παγκόσμιος Οργανισμός κατά της Φαρμακοδιέγερσης, η UNESCO, ο ΟΟΣΑ, ο Παγκόσμιος Οργανισμός Διανοητικής Ιδιοκτησίας και το Συμβούλιο της Ευρώπης, καθώς και με άλλους σχετικούς οργανισμούς, ενθαρρύνοντας τη διατομεακή συνεργασία και στηρίζοντας καινοτόμα μέτρα και έρευνα με στόχο την προώθηση της καινοτομίας στον αθλητισμό.

33. Να διερευνήσουν καινοτόμες λύσεις, συμπεριλαμβανομένων των ψηφιακών και τεχνολογικών καινοτομιών, για την προστασία της ακεραιότητας του αθλητισμού και την καταπολέμηση της διαφθοράς στον αθλητισμό, αναπτύσσοντας και υιοθετώντας κατάλληλα εργαλεία, για την αντιμετώπιση διασυνοριακών προκλήσεων όπως είναι οι προσυνενεννοημένοι αγώνες, η φαρμακοδιέγερση (24) και η βία, και για τη διατήρηση ενός καθαρού, ασφαλούς και υγιούς αθλητικού περιβάλλοντος χωρίς διακρίσεις.

34. Να προωθήσουν τις πολυεπίπεδες συμπράξεις και την ανταλλαγή ορθών πρακτικών, συμπεριλαμβανομένων σχολείων, οργανώσεων νεολαίας, του αθλητικού κινήματος (ιδίως αθλητικών σωματείων) και άλλων σχετικών οργανώσεων, για την καλλιέργεια νοοτροπίας καινοτομίας και πειραματισμού, ιδίως με σκοπό την αντιμετώπιση συγκεκριμένων τοπικών ζητημάτων.

35. Να στηρίξουν τη διατομεακή συνεργασία μεταξύ του τομέα του αθλητισμού και άλλων σχετικών τομέων, ιδίως όσον αφορά τη χρήση καινοτόμων και ψηφιακών εργαλείων, καθώς και τον εντοπισμό συνεργειών μεταξύ των σχετικών μέσων, προκειμένου να καταστεί ο αθλητισμός ανθεκτικότερος σε ενδεχόμενες μελλοντικές κρίσεις και να προβλεφθούν οι κοινωνικές προκλήσεις.

36. Να προωθήσουν την ανταλλαγή ορθών πρακτικών και εμπειριών από την καινοτομία στον αθλητισμό μεταξύ των κρατών μελών, καθώς και την κινητικότητα των ερευνητών, σε τοπικό, περιφερειακό, εθνικό, ευρωπαϊκό και παγκόσμιο επίπεδο.

37. Να προωθήσουν και να διευκολύνουν την από κοινού καινοτομία (25) μεταξύ του αθλητικού κινήματος, άλλων σχετικών οργανισμών και οργανώσεων άλλων τομέων σε όλα τα επίπεδα διακυβέρνησης, μεταξύ δημόσιων και ιδιωτικών ιδρυμάτων, μεταξύ άλλων με την ενίσχυση των επιδόσεων των συνεργατικών σχηματισμών καινοτομίας, με την τόνωση της ακαδημαϊκής έρευνας και εφαρμογής και με τη στήριξη καινοτομιών στον τομέα του αθλητισμού προσανατολισμένων σε συγκεκριμένες αποστολές και με πρωτοβουλία συγκεκριμένων κοινοτήτων.

38. Να ενισχύσουν τον ρόλο και την ένταξη του αθλητισμού και της σωματικής άσκησης ως εργαλείου για την κοινωνικοοικονομική ανάπτυξη, συμπεριλαμβανομένης της προώθησης της καινοτομίας στον αθλητισμό και των έργων στον τομέα της κοινωνικής καινοτομίας στον αθλητισμό και μέσω αυτού, στο πλαίσιο περιφερειακών και τοπικών στρατηγικών, καθώς και μέσω στρατηγικών έξυπνης εξειδίκευσης (26). Ειδικότερα, να προωθήσουν την έξυπνη εξειδίκευση ως εργαλείο για την ενίσχυση της πολιτικής συνοχής, της περιφερειακής ανάπτυξης και του οικονομικού μετασχηματισμού.

39. Να υποστηρίξουν πρωτοβουλίες και έργα για τη διερεύνηση καινοτόμων λύσεων με στόχο την προώθηση και την ανάπτυξη των κοινωνικών και εκπαιδευτικών διαστάσεων του αθλητισμού σε όλα τα επίπεδα, όπως είναι η φυσική αγωγή, ο μαζικός αθλητισμός, η κατάρτιση προπονητών, η διαχείριση του αθλητισμού, η συμμετοχή των νέων και η ενεργός συμμετοχή στα κοινά, συμβάλλοντας έτσι στη συνεχή πρόσβαση στον αθλητισμό και τη σωματική άσκηση.

40. Να υποστηρίξουν και να προαγάγουν τον ρόλο του αθλητισμού ως καταλύτη για τη βιώσιμη ανάπτυξη, σύμφωνα με την ατζέντα των Ηνωμένων Εθνών για τη βιώσιμη ανάπτυξη με ορίζοντα το 2030, καθώς και τη συμβολή του στην Ευρωπαϊκή Πράσινη Συμφωνία και τη Συμφωνία του Παρισιού, μέσω της προώθησης της καινοτομίας στον αθλητισμό και της υιοθέτησης πιο οικολογικών πρακτικών.

ΚΑΛΟΥΝ ΤΗΝ ΕΠΙΤΡΟΠΗ:

41. Να αυξήσει την ευαισθητοποίηση και να προωθήσει τις δυνατότητες του αθλητισμού ως κινητήριας δύναμης και πηγής καινοτομίας, καθώς και ως εργαλείου για τον συνδυασμό και την αντιμετώπιση πληθώρας πρακτικών και αξιών, συνδυάζοντας τις παραδοσιακές και τις σύγχρονες.

42. Να προωθήσει τη συνεργασία με τα κράτη μέλη και μεταξύ των κρατών μελών εμπλέκοντας το αθλητικό κίνημα, τις ενδιαφερόμενες τρίτες χώρες, τους αθλητικούς συνεργατικούς σχηματισμούς και τα αθλητικά δίκτυα· να αυξήσει την ευαισθητοποίηση σχετικά με τα οφέλη και τις ευκαιρίες της εν λόγω συνεργασίας και των αποτελεσμάτων της· και να διευκολύνει την ηλεκτρονική ανταλλαγή πληροφοριών σχετικά με την καινοτομία στον αθλητισμό μεταξύ των κρατών μελών και άλλων αρμόδιων μερών.

43. Να διαδώσει πληροφορίες σχετικά με τις διαθέσιμες ευκαιρίες χρηματοδοτικής στήριξης για πρωτοβουλίες που σχετίζονται με την καινοτομία στον αθλητισμό μέσα από προγράμματα της ΕΕ, όπως Erasmus+, Life, «Ορίζων Ευρώπη», «Ψηφιακή Ευρώπη» και «η ΕΕ για την υγεία»· καθώς και από τα ταμεία της πολιτικής συνοχής (κυρίως το Ευρωπαϊκό Ταμείο Περιφερειακής Ανάπτυξης και το Ευρωπαϊκό Κοινωνικό Ταμείο+), το Ευρωπαϊκό Γεωργικό Ταμείο Αγροτικής Ανάπτυξης και τις πρωτοβουλίες ανάκαμψης της ΕΕ, όπως ο Μηχανισμός Ανάκαμψης και Ανθεκτικότητας και η πρωτοβουλία REACT-EU, διευκολύνοντας παράλληλα τους τρόπους με τους οποίους το αθλητικό κίνημα και άλλες σχετικές οργανώσεις, καθώς και τα έργα που σχετίζονται με τον αθλητισμό, μπορούν να επωφεληθούν από αυτά.

44. Να προωθήσει την ανταλλαγή βέλτιστων πρακτικών σχετικά με την καινοτομία στον αθλητισμό στο πλαίσιο της ΕΕ, κατά περίπτωση, και να εξακολουθεί να υποστηρίζει τη χαρτογράφηση της αθλητικής καινοτομίας,

45. Να τονίσει τη σημασία της καινοτομίας στον αθλητισμό, προωθώντας τη διαθεσιμότητα στατιστικών για τη μέτρηση των κοινωνικοοικονομικών τάσεων και άλλων σχετικών πληροφοριών, εξετάζοντας το θέμα του αθλητισμού και της καινοτομίας στο πλαίσιο των συνθέσεων εργασίας, κατά τα οριζόμενα στο πρόγραμμα εργασιών της ΕΕ για τον αθλητισμό (27), και διερευνώντας άλλες δυνατότητες για την ανάπτυξη του θέματος, συμπεριλαμβανομένης της εφαρμογής καινοτόμων προσεγγίσεων.

ΚΑΛOYN ΤΟ ΑΘΛΗΤΙΚO ΚIΝΗΜΑ ΚΑΙ AΛΛΟΥΣ ΣΧΕΤΙΚΟYΣ ΟΡΓΑΝΙΣΜΟYΣ, ΚΑΤA ΠΕΡIΠΤΩΣΗ:

46. Να θεσπίσουν και να εφαρμόσουν διαδικασίες οργανωτικής καινοτομίας (28) για την προώθηση κοινωνικοοικονομικών εξελίξεων και την προαγωγή και εκπαίδευση σχετικά με υγιεινούς τρόπους ζωής, καθώς και σχετικά με τον ασφαλή, καθαρό, δίκαιο και χωρίς διακρίσεις αθλητισμό.

47. Να προωθήσουν και να στηρίξουν αθλητικούς συλλόγους, ιδίως τοπικούς συλλόγους, και τον μαζικό αθλητισμό, για τον ενστερνισμό της ψηφιακής μετάβασης και την υιοθέτηση νοοτροπίας καινοτομίας και πειραματισμού.

48. Να συλλέξουν, να συζητήσουν και να κοινοποιήσουν τις καινοτόμες ιδέες και προτάσεις αθλητών, προπονητών, διαιτητών και του λοιπού προσωπικού του αθλητικού τομέα σχετικά με τρόπους βελτίωσης της ασφάλειας και των επιδόσεών τους και του δίκαιου χαρακτήρα των αθλητικών αναμετρήσεων, με παράλληλη μείωση των κινδύνων για την υγεία και των περιβαλλοντικών επιπτώσεων.

49. Να συνεργαστούν με πανεπιστήμια, ερευνητικά ιδρύματα και τον ιδιωτικό τομέα, υποστηρίζοντας τη συλλογή δεδομένων όσον αφορά τη συμβολή της συναφούς με τον αθλητισμό διάστασης της καινοτομίας.

50. Να συμβάλουν στον διάλογο και στην ανταλλαγή πληροφοριών και βέλτιστων πρακτικών σχετικά με την καινοτομία στον αθλητισμό.

(1) Το ψήφισμα A/RES/70/1 της Γενικής Συνέλευσης των Ηνωμένων Εθνών, της 25ης Σεπτεμβρίου 2015, με τίτλο «Transforming our world: the 2030 Agenda for Sustainable Development» (Να αλλάξουμε τον κόσμο μας: η Ατζέντα του 2030 για τη βιώσιμη ανάπτυξη), παράγραφος 37.

(2) ΕΕ C 32 της 4.2.2014, σ. 2.

(3) ΕΕ C 436 της 5.12.2014, σ. 2.

(4) ΕΕ C 449 της 13.12.2018, σ. 1.

(5) ΕΕ C 214 I της 29.6.2020, σ. 1.

(6) ΕΕ C 419 της 4.12.2020, σ. 18.

(7) ΕΕ C 419 της 4.12.2020, σ. 18.

(8) Εκτίμηση επιπτώσεων του προγράμματος «Ορίζων Ευρώπη» — Έγγραφο εργασίας των υπηρεσιών της Επιτροπής (σύνδεσμος: https://ec.europa.eu/info/sites/info/files/swd_2018_307_f1_impact_assesment_en_v7_p1_977548.pdf, σελίδα 8)

(9) Συμπεράσματα του Συμβουλίου, της 29ης Ιουνίου 2020, σχετικά με τις επιπτώσεις της πανδημίας COVID-19 και την ανάκαμψη του τομέα του αθλητισμού.

(10) EPSI - Στρατηγικό θεματολόγιο έρευνας και καινοτομίας 2016-2021, σ. 14.

(11) Ερευνητική εργασία στο πλαίσιο της πρωτοβουλίας SHARE σχετικά με τη χαρτογράφηση στρατηγικών έξυπνης εξειδίκευσης για τον αθλητισμό (2020).

(12) Βλ. ορισμό στο παράρτημα.

(13) ΕΕ C 196 της 8.6.2018, σ. 23.

(14) ΣΑΒΥ - Σωματική Άσκηση για τη Βελτίωση της Υγείας.

(15) Βλ. ορισμό στο παράρτημα.

(16) Βλ. ορισμό στο παράρτημα.

(17) Π.χ. Social Innovation Academy, Homeless World Cup Foundation, Street Football World, HAND– Handball for a new destiny, PLAY International.

(18) ΕΕ C 189 της 15.6.2017, σ. 40.

(19) ΕΕ C 196 της 8.6.2018, σ. 23.

(20) Π.χ. χώροι πολλαπλών χρήσεων, ανακυκλωμένα κατασκευαστικά υλικά, χρήση, δέσμευση και διήθηση όμβριων υδάτων, ηλιακοί συλλέκτες, υψηλής ενεργειακής απόδοσης συστήματα φωτισμού.

(21) Π.χ. διαδικτυακή πειρατεία, παράνομες επιγραμμικές μεταδόσεις αθλητικών εκπομπών, παράνομη παροχή περιεχομένου, προσυνεννοημένοι αγώνες, απάτη στον τομέα των εισιτηρίων.

(22) Ένας από τους πέντε κύριους στόχους της πολιτικής συνοχής της ΕΕ για την περίοδο 2021-2027.

(23) Π.χ. διπλώματα ευρεσιτεχνίας, εμπορικές επωνυμίες, εμπορικά σήματα, δικαιώματα πνευματικής ιδιοκτησίας σχετικά με τη ραδιοτηλεοπτική μετάδοση.

(24) Π.χ. ανάλυση ξηρών κηλίδων αίματος (DBS), γονιδιακό ντόπινγκ.

(25) Βλ. ορισμό στο παράρτημα.

(26) Ερευνητική εργασία στο πλαίσιο της πρωτοβουλίας SHARE για την ενεργό ανάπτυξη: Ολοκληρωμένη συμβολή του αθλητισμού και της σωματικής άσκησης στην οικονομική και κοινωνική ανάπτυξη (2020).

(27) Ιδίως στις συνεδριάσεις των ομάδων εμπειρογνωμόνων της Επιτροπής για τον πράσινο αθλητισμό και την ανάκαμψη από την πανδημία, καθώς και σε ομάδες ενδιαφερόμενων κρατών μελών.

(28) Π.χ. στις μεθόδους και τις διαδικασίες εργασίας, τις συνέργειες και τα δίκτυα, τη διακυβέρνηση και τη διαφάνεια, καθώς και την οργανωσιακή κουλτούρα.